**HIRVENJUOKSUN VIESTIKILPAILU 16.5.2015 LUMIJOKI**

Lumijoen Metsästysyhdistys ry:n Hirvenjuoksun SM-2015 kilpailuorganisaatio järjestää hirvenjuoksun viestikilpailun 16.5.2015 kello 11.00 alkaen. Kilpailupaikkana on urheilutalon ja ampumaradan maasto osoitteessa Ukuranperäntie 215, 91980 LUMIJOKI.

Kilpailun tarkoituksena on tarjota lajin harrastajille mahdollisuus viestikilpailun harjoittelemiseen ja ensisijaisesti kouluttaa SM-kisaorganisaatio viestikilpailun onnistuneeseen läpiviemiseen.

Kilpailussa noudatetaan soveltuvin osin Suomen Metsästäjäliiton voimassaolevia metsästysampumasääntöjä.

Ilmoittautuminen 10.5.2015 mennessä sähköpostilla osoitteeseen sirkka.kyrö@dnainternet.net tai puh 040 5753591.

Osallistumismaksu on 30€ / joukkue ja se maksetaan paikanpäällä numerolappujen noudon yhteydessä.

Joukkueet voivat olla mies-, nais- tai sekajoukkueita.

Viestissä on mahdollista juosta kerrallaan max 16 joukkuetta. Jos joukkueita on yli 16, joukkueet jaetaan kahteen tai useampaan lähtöerään järjestäjän toimenpitein. Jos joukkueiden määrä jää alle 16:n viesti juostaan toiseen kertaan edellisen viestin päättymisen jälkeen, kunhan aseet ja muut varusteet on saatu siirrettyä aloituspaikoilleen. (Toiseen viestiin osallistuminen kunnon ja halukkuuden mukaan). Toisessa ”lähdössä” ei erillistä maksua.

Palkitaan kolme parasta joukkuetta molemmissa lähdöissä.

Asetarkastus suoritetaan 1 tunti ennen viestin lähtöä. Asetarkastukseen saavutaan koko joukkue kerrallaan ja numerolaput päälle puettuina. Tarkastuksen jälkeen kilpailijat siirtävät aseensa asetelineeseen toimitsijan opastamina ja valvomina.

Arviointipaikalla on viestiosuuden mukainen numeroitu arviointipaikka. Toimitsija antaa kilpailijalle arviointikortin ja kynän. Kilpailijan vastuulla on tarkistaa, että korttiin on merkitty oikea rintanumeroa vastaava joukkueen numero ja oikea osuusnumero. Kilpailija merkitsee arviointikorttiin selkeillä numeroilla arvioimansa matkan. Numero seitsemän merkitään poikkiviivalla. Kilpailija vastaa itse mahdollisista tulkintavirheistä.

Arvioinnin jälkeen arviointikortti annetaan paikalla olevalle toimitsijalle. Arviointikorttia ei saa viedä mukanaan.

Ennen ampumapaikkaa on arvioinnin sakkokierrospaikka, jossa kilpailunumeron mukainen toimitsija näyttää numerokilvellä sekä kertoo suullisesti kilpailijalle juostavien sakkokierrosten määrän (0 – 5) ja ohjaa kilpailijan mahdolliselle sakkokierrokselle.

Ampumapaikalla kilpailijan tulee valita joukkueen kilpailunumeron mukainen ampumapaikka ja ampua joukkueen kilpailunumeron mukaiseen tauluun. Taulun vieressä on näyttölaite, jolla jokainen osuma näytetään.

Ampumapaikan jälkeen on ammunnan sakkokierrospaikka, jossa kilpailunumeron mukainen toimitsija näyttää numerokilvellä sekä kertoo suullisesti kilpailijalle juostavien sakkokierrosten määrän (0 – 5) ja ohjaa kilpailijan mahdolliselle sakkokierrokselle.

Näyttölaitteessa osoitettu osumamäärä on epävirallinen, joten osumien määrä saattaa muuttua tarkastuksen jälkeen. Kilpailijan tulee noudattaa ammunnan sakkokierrostuomarin ohjeita ja juosta tuomarin ohjeiden mukainen määrä mahdollisia sakkokierroksia.

Kilpailupaikalla on kilpailijoiden käytössä kahvio ja peseytymismahdollisuus.

Lisätietoja kilpailusta antavat Jouko Moilanen p.040 7088704, Eero Murtomäki p. 040 5822470.